Informácia o systemizovaných a voľných miestach 
v štátnej službe k 1. novembru 2002

	Materiál sa predkladá na rokovanie vlády Slovenskej republiky (ďalej len „vláda“) ako iniciatívny. V zmysle zákona č. 312/2001 Z. z.  o štátnej službe  a o zmene a doplnení niektorých  zákonov v znení neskorších predpisov (ďalej len „zákon o štátnej službe“), Úrad pre štátnu službu (ďalej len „úrad“) vypracúva v súčinnosti s Ministerstvom financií Slovenskej republiky (ďalej len „ministerstvo financií“)  návrh systemizácie  služobných úradov podľa stavu k 1. marcu bežného roka spolu s organizačnou štruktúrou. V predkladanej informácii sú uvedené služobné úrady, kde návrh systemizácie vypracováva úrad a predkladá ministerstvu financií a vláde do 30. júna bežného roka. Návrh systemizácie je súčasťou zákona o štátnom rozpočte na príslušný rok. 

            V zákone o štátnej službe bol vytvorený predpoklad na predkladanie podkladov o systemizácii so stavom k 1. marcu 2002 a spracovaniu systemizácie na rok 2003. Zákon predpokladal vznik úradu  k 1. októbru 2001. Pretože úrad vznikol vymenovaním predsedu až 18. marca 2002, bude  spracovávať návrh systemizácie v rozsahu zákona o štátnej službe prvýkrát k 30. júnu 2003.

             Okrem   služobných úradov, pre ktoré návrh systemizácie vypracúva úrad, existujú aj ďalšie orgány alebo úrady  štátnej správy, ktoré sa pri vypracúvaní systemizácie riadia  osobitnými predpismi ( napr.: policajti,  colníci, hasiči...). 
          
             Ďalej existujú služobné úrady uvedené v § 7 ods. 1 písm. b)  (Kancelária Národnej rady Slovenskej republiky, Kancelária prezidenta Slovenskej republiky, Ústavný súd Slovenskej republiky, Najvyšší súd Slovenskej republiky, prokuratúra Slovenskej republiky, Kancelária verejného ochrancu  práv,  Najvyšší kontrolný  úrad Slovenskej republiky, súdy Slovenskej republiky a  Ministerstvo zahraničných vecí Slovenskej republiky), ktoré  vypracovávajú návrh systemizácie v spolupráci s ministerstvom financií a následne ho oznamujú úradu.

	Údaje uvádzané v informácii sú spracované na základe podkladov  služobných úradov, pre ktoré návrh systemizácie vypracúva úrad. Ide o tieto služobné úrady :

1.	 Ústredné orgány štátnej správy a nimi zriaďované služobné úrady
2.	 Ostatné ústredné orgány štátnej správy a nimi zriaďované služobné úrady
3.	 Ostatné orgány štátnej správy 
4.	 Krajské úrady 
5.	 Okresné úrady a štátne okresné archívy.

       Informácia poskytuje  prehľad o:

a/   systemizovaných štátnozamestnaneckých miestach podľa druhu štátnej služby  k 1. 11. 2002, 

b/  voľných  štátnozamestnaneckých miestach k 1. 11. 2002, v štruktúre podľa jednotlivých funkcií.

V 197 služobných úradoch, ktoré v zmysle zákona o štátnej službe predkladajú úradu   podklady k systemizácii, je k 1.11.2002 systemizovaných 31 256 štátnozamestnaneckých miest. Z celkového počtu štátnozamestnaneckých miest je obsadených 28 602 a voľných 2 654 , čo je názorne vyjadrené v grafickom zobrazení:

Obsadené a voľné štátnozamestnanecké miesta k 01.11.2002

        V členení podľa jednotlivých úrovní služobných úradov  sú počty štátnozamestnaneckých miest a voľných štátnozamestnaneckých miest nasledovné:

1.	V 15 služobných úradoch ministerstiev je systemizovaných 5 907 štátnozamestnaneckých miest. Voľných je 755 štátnozamestnaneckých miest, čo tvorí 12,78 % z celkového počtu  systemizovaných miest.  Podrobný prehľad je  uvedený v prílohe č. 1 a v priložených grafoch.

2.   V   33  služobných  úradoch   zriadených  ministerstvami  je  systemizovaných  9 891  
      štátnozamestnaneckých miest. Voľných je 647 štátnozamestnaneckých miest, čo tvorí    
      6,54 % z celkového počtu systemizovaných miest. Podrobný prehľad je uvedený v prílohe 
      č. 2.    

3.	V 11 služobných úradoch  ostatných ústredných orgánov je systemizovaných 1 885 štátnozamestnaneckých miest. Voľných  je 251 štátnozamestnaneckých miest, čo tvorí 13,32 % z celkového počtu systemizovaných miest.  Podrobný prehľad je uvedený v prílohe č. 3 a v priložených grafoch.

      4.   V 10 služobných úradoch  zriadených  ostatnými  ústrednými orgánmi  je systemizovaných  
            2 090 štátnozamestnaneckých miest. Voľných je 104 štátnozamestnaneckých miest, čo tvorí   
            4,98  % z celkového počtu systemizovaných miest. Podrobný  prehľad  je uvedený v prílohe 
            č. 4 a v priložených grafoch.

5.	V 3 služobných úradoch ostatných orgánov štátnej správy je systemizovaných
92 štátnozamestnaneckých miest. Voľných je 14 štátnozamestnaneckých miest, čo tvorí 15,22 % z celkového počtu systemizovaných miest.    Podrobný prehľad je uvedený v prílohe č. 5 a v priložených grafoch.

6.	V 8 služobných úradoch  krajských úradov je  systemizovaných 1 528 štátnozamestnaneckých miest. Voľných je 160 štátnozamestnaneckých miest, čo tvorí 10,50 % z celkového počtu 	systemizovaných miest.    Podrobný prehľad je uvedený v prílohe č. 6 a v priložených grafoch.

7.	V 79 služobných úradoch  okresných úradov, vrátane 38 služobných úradov v štátnych okresných archívoch je systemizovaných 9 863 štátnozamestnaneckých miest. Voľných je  723 štátnozamestnaneckých miest, čo tvorí 7,33 % z celkového počtu systemizovaných miest.   Podrobný prehľad je uvedený v prílohe č. 7.

V ďalších prílohách je štruktúra voľných štátnozamestnaneckých miest  predložená v prehľadoch  podľa vyššie uvedeného členenia služobných úradov a podľa funkcií:

Príloha č.   8 služobné úrady ministerstiev 
Príloha č.   9 služobné úrady zriadené ministerstvami
Príloha č. 10 služobné úrady ostatných ústredných orgánov
Príloha č. 11 služobné úrady zriadené ostatnými ústrednými orgánmi
Príloha  č.12 služobné úrady ostatných orgánov štátnej správy
Príloha č. 13 služobné úrady krajských úradov
Príloha č.14 služobné úrady okresných úradov vrátane služobných úradov štátnych okresných archívov.

          Voľné štátnozamestnanecké miesta sú predovšetkým tie,  ktoré sa uvoľnili po odchode zamestnancov, ktorí nepožiadali v stanovenom termíne o prijatie do štátnej služby alebo odmietli zložiť sľub, alebo ho zložili s výhradami, nesplnili predpoklady pre prijatie do štátnej služby, alebo dovŕšili vek 65 rokov (dôvody podľa §161 zákona o štátnej službe).

Ďalšími dôvodmi uvoľnenia štátnozamestnaneckého miesta boli odchody v zmysle paragrafov  39, 40, 41, 42, 43, zákona o štátnej službe, ktoré súvisia so skončením a zánikom štátnozamestnaneckého pomeru.  Niektoré štátnozamestnanecké miesta nie sú obsadené od ich vytvorenia.

       Z podkladov služobných úradov zo septembra  2002 vyplýva,  že v zmysle § 161 pracovný pomer k 30. 9. 2002  ukončilo 1618 zamestnancov. Týmto zamestnancom bola vyplatená náhrada vo výške päťnásobku funkčného platu, čo predstavovalo  113,5 mil. Sk.

        K 1. novembru 2002 je v prípravnej štátnej službe 4 380 štátnych zamestnancov, čo predstavuje 14 % z celkového počtu zamestnancov, v dočasnej štátnej službe je 25 081 štátnych zamestnancov, čo predstavuje 80,25 % z celkového počtu zamestnancov, v stálej štátnej  službe je 1 795 štátnych zamestnancov, čo predstavuje 5,75 % z celkového počtu zamestnancov:

Podiel počtu štátnozamestnaneckých miest na prípravnej štátnej službe, dočasnej štátnej službe a stálej štátnej službe v %

           Počty štátnych zamestnancov v prípravnej, dočasnej a stálej štátnej službe v členení podľa jednotlivých služobných úradov sú uvádzané v prílohách č. 1 – 7.

           Okrem počtov systemizovaných miest na jednotlivých ústredných orgánoch štátnej správy a orgánoch miestnej štátnej správy, predkladaná informácia poskytuje prehľad o potrebe a rozsahu úloh pre procesy výberu a získavania štátnych zamestnancov, ktoré od účinnosti zákona o štátnej službe realizuje úrad, ako aj pre procesy a úlohy v systéme  vzdelávania zamestnancov v štátnej službe.  

       Zhromažďované údaje budú postupne využívané na konkretizáciu jednotlivých zámerov vlády vyjadrených v programovom vyhlásení v oblasti  modernizácie a efektívnosti štátnej správy.